《送孟和卿平阳寻母》
宋代·龚孟夔

杜羔念母心最苦，岂意一朝逢泽潞。
母惊儿貌似乃翁，儿抱母啼泪如雨。
五十孺慕朱寿昌，刺血写经毛发苍。
间关同州晚相见，迎侍亲舆归故乡。
人生百年一弹指，母恩未报情曷已。
团圞尊前舞彩衣，大胜世间朱与紫。
子行万里涉风沙，誓不见母不还家。
儿今发落母应老，道旁看者还咨嗟。
临川孟氏号雍睦，家世来此澶渊族。
婆娑老慕紫荆花，料想春风依旧绿。

作者简介：（1240—1315）宋元间临川人，字龙友，号楚清。宋度宗咸淳间进士，授隆兴府观察推官，迁临安府，改福建转运司干办公事，断决如流。贾似道欲见之，不往。左授闽幕归。宋亡，屏居山中十余年乃还。名闻四方。